ועדת הכספים, כנסת 18, פרוטוקול מספר 1018, 2012-02-22 10:15

משה גפני: אנחנו ממשיכים בסדר היום.

משה גפני: על סדר היום צו תעריף המכס והפטורים ומס קניה על טובין (תיקון מס' 19), התשע"ב - 2011 (יבוא חמאה).

משה גפני: מי מציג את הצו?

מני הס: בוקר טוב.

מני הס: עורך דין מני הסה מרשות המסים ושירלי אביבי מהמחלקה לתכנון וכלכלה.

מני הס: מדובר על תיקון טעות.

מני הס: היו מספר התדיינויות בינינו לבין משרד המשפטים כאשר אנחנו חשבנו שמדובר בטעות סופר אבל זאת לא טעות סופר.

מני הס: אני מתחיל מהסוף.

מני הס: היא לא טעות סופר במובן הרגיל כיוון שיש החלפה במספר ובכל זאת יש כאן איזושהי מהות כביכול שעומדת מאחורי זה.

מני הס: צירפנו דברי הסבר מפורטים כדי להסביר את השתלשלות הדברים משנת 2007, רק כדי להראות שבאמת מדובר בטעות במספר שלא הייתה כל כוונה לכך.

מני הס: מדובר בהפחתה על מכס שחל ביבוא של חמאה למדינת ישראל ובטעות הסכום שנכתב שם היה אפס במקום 160 אחוזים.

מני הס: כמובן שהכוונה הייתה ל-160 אחוזים.

מני הס: במקביל גם פורסמה מכסה ליבוא בפטור כשברור שאם היבוא בכל מקרה פטור, לא היינו צריכים לכתוב את המכסה ליבוא בפטור.

מני הס: לגבי המשמעות של הרטרואקטיביות.

מני הס: אנחנו קיבלנו אישור לכך מסגנית היועץ המשפטי לממשלה.

מני הס: יושב כאן גם נציג של משרד המשפטים.

משה גפני: אתם בעד?

ספי זינגר: כן.

משה גפני: אבל זה רטרואקטיבי.

מני הס: אני אסביר גם את זה.

מני הס: כיוון שהיה מדובר בטעות שהיא כל כך ברורה ואין חולק על הדבר הזה, המשכנו בפועל, בהתייעצות עם משרד המשפטים, במחשבים שלנו לגבות את אותו סכום כי אחרת היה נוצר כאוס בתוך המערכת של יבוא חמאה למדינת ישראל.

מני הס: במהלך הדרך – לא אכנס לזה כרגע למרות שאפשר להיכנס לזה וגם בדברי ההסבר פירטנו את זה – נוצר פתאום מחסור במדינת ישראל ואנחנו כן שינינו את זה באמצע ועשינו שינויים כדי למנוע מצב של מחסור בייצור או בצריכת החמאה במדינת ישראל ומכאן ככל הנראה גם נבעה הטעות.

מני הס: לא יצא מצב שגורם שייבא למדינת ישראל יצא נפסד.

משה גפני: יש לזה השלכה על התעשייה המקומית?

שירלי אביבי: ועדה ליבוא ללא מכסים.

שלומית ארליך: במשך איזו תקופה גביתם בפועל?

שירלי אביבי: לא גבינו כי הכול היה במסגרת מכסה ללא מכסים.

שירלי אביבי: אף פעם לא גבינו.

משה גפני: אנחנו מצביעים.

משה גפני: בעד אישור הצו – פה אחד הצו אושר

משה גפני: אנחנו דנים בצו תעריף המכס והפטורים ומס קניה על טובין (תיקון מס' 21), התשע"ב - 2011 (שקיות לעיקור).

מני הס: את שני הצווים הבאים אפשר להעביר ביחד.

משה גפני: מה זה שני צווים?

שירלי אביבי: זה צו אחד עם שני נושאים.

מני הס: זה צו אחד עם שני נושאים.

מני הס: מדובר כאן בהעלאות תיאורטיות.

מני הס: בעקבות שינויים שנעשים בבריסל, בארגון המכס העולמי, לפעמים אנחנו צריכים לקחת פרט ולפצל אותו לכמה פרטים.

מני הס: לפעמים ההגדרה בהתחלה היא כללית ואחר כך אומרים שנפרוט מה נמצא בתוך הפרט.

מני הס: אני אתן דוגמה ממקום אחר.

מני הס: אם היה כתוב למשל כדורים ועכשיו אומרים לפצל כי יש כדורסל, כדורגל וכולי.

מני הס: אנחנו כותבים, וארגון המכס העולמי מכתיב לנו מה לכתוב בצורה שהיא בעצם כוללת את כל מה שהיה לפני כן.

מני הס: יתכן באופן תיאורטי שהיה משהו שארגון המכס העולמי לא חשב עליו ואנחנו לא מודעים לו.

מני הס: זאת העלאה תיאורטית.

מני הס: אנחנו לא יודעים על שום דבר שנמצא, אנחנו לא יודעים שיש כאן העלאה ויתכן שאולי תיאורטית יש כאן העלאה.

שירלי אביבי: בסופו של דבר השקיות לעיקור שהיו פטורות ממכס לפני כן, עדיין פטורות ממכס.

שירלי אביבי: מה שהיה חייב לפני כן, עדיין חייב ב-12 אחוזים.

שירלי אביבי: הסיווג משתנה והעברנו את המסים יחד עם הטובין הספציפיים.

שירלי אביבי: מה שהיה פטור לפני כן, גם היום פטור.

שירלי אביבי: צמצמנו את ההגדרה בהתאם להנחיות הבין לאומית להן אנחנו מחויבים.

משה גפני: אנחנו מצביעים על אישור צו תעריף המכס והפטורים ומס קניה על טובין (תיקון מס' 21), התשע"ב - 2011 (שקיות לעיקור) על שני חלקיו.

משה גפני: בעד אישור הצו – פה אחד הצו אושר תודה רבה.

משה גפני: הישיבה נעולה.